Várdombi Polgárőr Egyesület
Cím: 7146 Várdomb, Kossuth u. 127.
Várdombi Polgárőr Egyesület

Szervezeti és Működési Szabályzata
I. Az Egyesület adatai

1.a) Az Egyesület neve: Várdombi Polgárőr Egyesület

1.b) Az Egyesület megalakulása: Az Egyesület 2013. július 20. napján alakult.

1.c) Az Egyesület székhelye: 7146 Várdomb, Kossuth u. 127.

1.d) Az Egyesület levelezési címe: 7146 Várdomb, Kossuth u. 78.

1.e) Az Egyesület törvényességi felügyeletet gyakorló szerve: Szekszárdi Törvényszék

1.f) Az Egyesület célja:

a) A bűncselekmények megelőzése, a bűn- és balesetmegelőzés, a közrend, közbiztonság védelme, a gyermek- és ifjúságvédelem érdekében önállóan vagy együttműködő szervezetekkel közösen végzett önkéntes tevékenység.

b) A bűnalkalmak csökkentése, a felderítési mutatók javítása, a körözött személyek, járművek felkutatása.

c) A lakosság és az önkormányzatok, hivatásos bűnüldöző és katasztrófavédelmi szervek közötti együttműködés és bizalom erősítése.

d) A közösségi bűnmegelőzési szemlélet erősítése.


II. Az Egyesület Feladatai

-  Alapfeladatként közterületi járőrszolgálat, figyelőszolgálat, jelzőőri szolgálat ellátása a helyi bűnügyi, közbiztonsági helyzetnek, valamint az önkormányzati és lakossági érdekeknek megfelelően.

- A helyi közutak, közművek, közterületi infrastruktúra ellenőrzése.

- Bűn- és balesetmegelőzési, valamint közösségfejlesztő, a szabadidő hasznos eltöltését célzó programok szervezése, működtetése.

- Részvétel a polgárok és javaik védelmében, az állami és önkormányzati vagyon megóvásában.

- Részvétel a rendezvények és helyszíneik biztosításában.

- Részvétel a bűn- és balesetmegelőzési jellegű bizottságok, fórumok munkájában.

- Az együttműködő szervek, szervezetek tevékenységének elősegítése.

- Oktatási, kulturális és ismeretterjesztő tevékenység.

- Részvétel a körözött személyek, holttestek, tárgyak felkutatásában.


III. Az Egyesület jogállása:
1. Az Egyesület önkormányzattal rendelkező, állami szervektől, politikai pártoktól, mozgalmaktól és egyéb politikai csoportosulásoktól független társadalmi szervezet, amely pártoktól támogatást nem kap, azoknak anyagi támogatást nem nyújt, országgyűlési képviselői, megyei, helyi önkormányzati választáson jelöltet nem állít és ezt a továbbiakban is kizárja.
2. Az egyesület a közrend és közlekedés-biztonság, a gyermek és ifjúságvédelem, valamint a környezetvédelem terén közhasznú feladatot lát el.

Önkéntes, nyílt, demokratikus, pártsemleges társadalmi szervezet, amely működését a Magyar Köztársaság Alkotmánya, a polgárőrségről és polgárőri tevékenység szabályairól szóló 2011. évi CLXV. tv., valamint az egyesülési jogról, közhasznú jogállásról, valamint a civil szervezetek működéséről és támogatásáról szóló 2011. évi CLXXV. tv., valamint ezen alapszabály alapján fejti ki.

Az egyesület jogi személy, amely önálló ügyintéző és képviseleti szervekkel, valamint önálló költségvetéssel rendelkezik.


IV. Az Egyesület Szervezeti Rendje és Működése(feladata, hatásköre)

4.a) Az Egyesület szervei:
       - taggyűlés

       - elnökség

       - felügyelő bizottság

4. b) Az Egyesület szerveinek feladata-és hatásköre, működésük alapvető szabályai.

1. Taggyűlés

1. A Taggyűlés az Egyesület legfelsőbb szerve, melyet össze kell hívni:



a. legalább évenként



b. szükség szerint az Elnökség kezdeményezésére



c. a rendes tagok 1/3-ának írásbeli javaslatára az ok és a cél megjelölésével



d. ha a bíróság vagy az ügyészség elrendeli

  2. A taggyűlés összehívásának szabályai:



a. A taggyűlést az elnök hívja össze



b. Az Alapszabály 9.§. 1.c. pont megvalósulása esetén az elnök a taggyűlés összehívását nem tagadhatja meg, időpontját nem odázhatja el.



c. A taggyűlésre a tagokat írásban kell meghívni úgy, hogy az átvétel 15 nappal előzze meg a taggyűlés időpontját.



d. Rendkívüli taggyűlés összehívása esetén az értesítés feladása 8 nappal előzze meg a rendkívüli taggyűlés időpontját.

  3. A meghívó tartalmazza:



a. a taggyűlés pontos helyét



b. a taggyűlés pontos idejét



c. a taggyűlés javasolt napirendjét



d. határozatképtelenség esetén megismétlendő taggyűlés időpontját

  4. A taggyűlés nyilvános. Zárt ülést lehet elrendelni fegyelmi ügyek tárgyalásakor, illetve az érintett kérésére személyi kérdések tárgyalásakor. Zárt ülés elrendeléséről a taggyűlés dönt.

   5. A taggyűlés levezetése és határozatai


a. A taggyűlés határozatképes, ha a rendes tagok több, mint fele jelen van (50%+1 fő) és a jelenléti íven regisztráltatta magát.


b. A taggyűlés határozatait általában egyszerű szótöbbséggel, általában nyílt szavazással hozza meg. Szavazategyenlőség esetén a levezető elnök szavazata dönt.


c. Titkos szavazást akkor kell elrendelni, ha azt bármely témában a taggyűlésen jelen lévők létszámának legalább 1/3-a indítványozza. A titkos szavazás írásban történik, a szavazásra bocsátott kérdéseket a szavazólapokra leírva, sorszámozottan, az egyesületi bélyegzőlenyomattal ellátva kell a taggyűlésen szavazati joggal rendelkező résztvevő kezébe adni. A szavazást követően a jegyzőkönyv-vezetőnek kell átadni. A jegyzőkönyv-vezető a szavazás eredményét és adatait közli a levezető elnökkel és azokat a jegyzőkönyvben rögzíti.


d. A taggyűlési határozatokról a Várdombi Polgárőr Egyesület nyilvántartást vezet,  e nyilvántartás  tartalmazza a döntés tartalmát, időpontját, hatályát, valamint a döntést támogatók és ellenzők számarányát.


e. a taggyűlésen minden esetben jegyzőkönyv készül, mely tartalmazza a szavazóképes tagok számát, a határozatokat, a szavazatok számszerű arányát és a hozzászólások lényegét.


f. A jegyzőkönyvet a jegyzőkönyv-vezető és két hitelesítő írja alá.


g. Minősített (jelenlévők kétharmadának „igen” szavazata) többségű szavazat kell:




i. az egyesület feloszlásához




ii. más társadalmi szervezettel való egyesüléshez




iii. a költségvetés és az éves beszámoló elfogadásához

iv. az Alapszabály módosításához

v. fegyelmi kérdések elbírálásához (kizárás, visszahívás)

h. A taggyűlési határozatokat a taggyűlést követő 15 napon belül elektronikus úton (körlevél), illetve Várdomb Község Önkormányzatának honlapján (www.vardomb.hu) történő megjelentetéssel kell a tagság részére hozzáférhetővé tenni.

i. A Taggyűlési jegyzőkönyvekbe és határozatokba – a személyiségi jogok tiszteletben tartása mellett - kérésre bárki betekinthet.


j. A határozatképtelenség miatt feloszlatott és újból összehívott taggyűlés a megjelent tagok számától függetlenül határozatképes, ha a távolmaradás jogkövetkezményeire a tag figyelmét az eredeti meghívóban felhívták. Ismételt taggyűlés csak azonos napirenddel tartható. Amennyiben a megismételt taggyűlés nem ugyanazon a napon kerül összehívásra, mint a határozatképtelenség miatt feloszlatott taggyűlés, akkor valamennyi tagnak új meghívót kell kiküldeni. 

Az egyesület taggyűlésének vagy valamely szervének törvénysértő határozatát bármely tag - a tudomására jutástól számított 30 napon belül – a bíróság előtt megtámadhatja. A határozat megtámadása a határozat végrehajtását nem gátolja, a bíróság azonban indokolt esetben a végrehajtást felfüggesztheti.

A taggyűlés kizárólagos hatáskörei:


a. az Alapszabály megállapítása és módosítása


b. az elnökség éves beszámolójának elfogadása


c. az éves költségvetés meghatározása


d. más társadalmi szervezettel való egyesülés, feloszlás kimondása


e. elnökség tagjainak megválasztása, visszahívása


f. felügyelő bizottság tagjainak megválasztása, visszahívása


g. éves tagdíj és a tagdíjfizetés módjának meghatározása



Elnökség

Az elnökség két taggyűlés között az egyesület irányító, ügyintéző és döntéshozó szerve. Az elnökség mindazon kérdésben önállóan, saját felelősségére dönt, melyek nem tartoznak a taggyűlés kizárólagos hatáskörébe.

Az elnökség:


1. döntéseiről és tevékenységéről a közgyűlésnek számol be.


2. szakmailag irányítja az egyesület tevékenységét, kötelező érvényű irányelveket, feladatokat határoz meg és azok végrehajtását ellenőrzi.


3. tagjait az egyesület működésével kapcsolatban fokozott erkölcsi felelősség terheli.

4. tagjai a tevékenységükkel összefüggésben felmerülő igazolt készkiadásaik megtérítésére igényt tarthatnak.

5. feladatai ellátásához szükség esetén szakértő(ke)t kérhet fel.


6. dönt a rendes, pártoló és tiszteletbeli tagok felvételéről.


7. dönt a tagsági viszony átminősítéséről, felfüggesztéséről, megszüntetéséről, a tag kizárásáról.

A taggyűlés az elnökség tagjait 4 (négy) évre választja meg, tagjai újraválaszthatóak. Az elnökség választása nyílt szavazással történik. Bármely tagjának visszahívását az összes tag több, mint felének indítványára a soron következő taggyűlés vitatja meg, utasítja el vagy hagyja jóvá.

  1. Az elnökség három (3) tagból áll:


- elnök


- alelnök

              - titkár

Az elnökségi határozathozatalban minden tag egy-egy szavazati joggal rendelkezik. Az elnökség határozatképes, ha legalább két (2) tagja jelen van.

 2. Az elnökségi ülések nyilvánosak. Az üléseket – az ülés napját megelőző 8 nappal – az időpontot, helyszínt és javasolt napirendet tartalmazó írásos (elektronikus) meghívóval az elnök, akadályoztatása esetén az alelnök hívja össze.

  3. Az Elnökség állandó – tanácskozási jogú – résztvevői:

· a felügyelő bizottság elnöke

· a taggyűlés által felállított bizottság(ok) elnöke(i)

 4. Az elnökség ülésein – tanácskozási joggal – részt vehetnek a megbízott szakterületi felelősök, valamint az adott napirendhez kapcsolódó meghívottak.

 5. Az elnökség határozatait egyszerű szótöbbséggel hozza. Az elnökségi ülésről jegyzőkönyvet kell vezetni, melynek tartalmaznia kell:

· az ülésen elhangzottak lényegét

· a meghozott határozatokat, azok végrehajtásának határidejét és felelősét

· a döntést támogatók és ellenzők számarányát (kérésre személyét).

Az elnökség határozatait az elnökségi ülést követő 15 napon belül elektronikus úton (körlevél), illetve Várdomb Község Önkormányzatának honlapján (www.vardomb.hu) történő megjelentetéssel kell a tagság részére hozzáférhetővé tenni.
Az elnökségi ülések jegyzőkönyveibe és határozataiba – a személyiségi jogok tiszteletben tartása mellett – bármely tag betekinthet.

Az elnökségi határozatok a Várdombi Polgárőr Egyesület határozatainak nyilvántartásában (határozatok könyve) kerülnek rögzítésre, amely tartalmazza a döntés tartalmát, időpontját, hatályát, valamint a döntést támogatók és ellenzők számarányát.

Az elnök az egyesület választott vezetője. Összefogja és irányítja az elnökség munkáját, képviseli az egyesületet, egyszemélyben intézi az egyesület pénzügyi és gazdálkodási ügyeit.

Az alelnök irányítja és ellenőrzi az egyesület szakmai tevékenységét, működteti az együttműködői rendszert, valamint – a pénzügyek és gazdasági ügyek kivételével – intézi az egyesület adminisztratív és szövetségi tagságból adódó feladatait. Az elnök akadályoztatása esetén – a pénzügyek és gazdasági ügyek kivételével – gyakorolja az elnök hatáskörét.

A titkár irányítja és ellenőrzi az egyesület szolgálatszervezéssel, szolgálatellátással, oktatással, jelentőrendszerrel és technikai eszközökkel kapcsolatos feladatait.


Felügyelő Bizottság 

A felügyelő bizottság három(3) tagú, elnökből és kettő tagból áll. Tagjait a taggyűlés választja négy (4) éves időtartamra, akik újraválaszthatóak.

1. A felügyelő bizottság feladata:


1. ellenőrzi a Várdombi Polgárőr Egyesület működését és gazdálkodását. Ezen feladatok végrehajtása során a vezető tisztségviselőktől jelentést, tájékoztatást kérhet, az egyesület irataiba betekinthet, azokat megvizsgálhatja, azokról másolatot kérhet.


2. elnöke az elnökségi ülés tanácskozási joggal rendelkező, állandó meghívottja.


3. köteles az intézkedésre jogosult szervet (taggyűlés, elnökség) tájékoztatni és annak összehívását kezdeményezni, ha arról szerez tudomást, hogy



1. a szervezet működése során olyan jogszabálysértés vagy a szervezet érdekeit egyébként súlyosan sértő esemény (mulasztás) történt amelynek megszüntetése vagy következményeinek elhárítása, illetve enyhítése az intézkedésre jogosult szerv döntését teszi szükségessé



2. az elnökség vagy a felügyelő bizottság tagjának felelősségét megalapozó tény merül fel

2. Az intézkedésre jogosult vezető szervet a felügyelő bizottság indítványára – annak megtételétől számított 30 napon belül – össze kell hívni. A határidő eredménytelen elteltét követően a vezető szerv összehívására a felügyelő bizottság is jogosult.

3. Ha az arra jogosult vezető szerv a törvényes működés helyreállítása érdekében szükséges intézkedéseket nem teszi meg, a felügyelő szerv köteles haladéktalanul értesíteni a törvényességi felügyeletet ellátó szervet.

4. A felügyelő bizottság működésére az elnökség működésére vonatkozó szabályokat kell értelemszerűen alkalmazni.
Összeférhetetlenség
1. A elnökség és a felügyelő bizottság szerv határozathozatalában nem vehet részt, aki vagy akinek Ptk. szerinti közeli hozzátartozója, élettársa (továbbiakban együtt hozzátartozó) a határozat alapján


1. kötelezettség vagy felelősség alól mentesül


2. bármilyen más előnyben részesül, illetve a megkötendő jogügyletben egyébként érdekelt. Nem minősül előnynek a társadalmi szervezet cél szerinti juttatásai keretében bárki által megkötés nélkül igénybe vehető nem pénzbeli szolgáltatás, illetve a társadalmi szervezet tagjának, a tagsági jogviszony alapján nyújtott, Alapszabálynak megfelelő cél szerinti juttatás.

2. Nem lehet a felügyelő bizottság elnöke vagy tagja az a személy, aki:


1. az elnökség tagja


2. az egyesülettel megbízatásán kívül más tevékenység kifejtésére irányuló munkaviszonyban vagy munkavégzésre irányuló egyéb jogviszonyban áll, ha jogszabály másképp nem rendelkezik


3. az egyesület cél szerinti juttatásából – a fentebb felsorolt kivételek eseteit kivéve – részesül


4. jelen bekezdés 1-3 alpontjának meghatározott személyek hozzátartozója

3. A Felügyelő bizottság tagjai – amennyiben magatartásuk az egyesület működésével, szellemiségével összeegyeztethetetlen, illetve veszélyezteti az egyesület célját - visszahívhatóak.

4. A felügyelő bizottság tagjának visszahívását a rendes tagok több, mint felének indítványára a soron következő taggyűlés vitatja meg, utasítja el vagy hagyja jóvá.

Tagsági viszonnyal kapcsolatos rendelkezések
Az egyesület tagja lehet az a 18. életévét betöltött, büntetlen előéletű, cselekvőképes

természetes személy, aki


a. belépési nyilatkozatában önként elfogadja az egyesület Alapszabályát


b. belépési nyilatkozatában önként vállalja a polgárőr szolgálat ellátását


c. belépési nyilatkozatában magára nézve kötelezőnek ismeri el az Országos Polgárőr Szövetség szolgálati és etikai szabályzatát


d. fizeti a taggyűlés által meghatározott tagsági díjat


e. polgárőr fogadalmat tesz

A tagsági viszony létesítését kérő személy belépési nyilatkozatát és az egyéb szükséges dokumentumokat az egyesület elnökségéhez köteles eljuttatni. A belépési nyilatkozat elfogadásáról az elnökség szótöbbséggel határoz. A felvételt kérő személy az elnökség határozatával válik az egyesület tagjává.

Az elnökség a felvételt megtagadhatja, ha az Alapszabály szerinti feltételek nem állnak fenn, vagy erkölcsi, illetve etikai okokból úgy találja, hogy a jelentkező a tagságra nem méltó.
Az elnökség döntése ellen a kézbesítéstől számított 8 napon belül az elnökséghez benyújtott, de a taggyűlésnek címzett panasznak van helye. A taggyűlés a panaszról a legközelebbi ülésen határoz.
1. A tagsági viszony megszűnik a tag kilépésével. A kilépési szándékot írásban kell az elnökséghez benyújtani.

2. A tagsági viszony megszűnik, ha a tag a tagdíjat a befizetés esedékességétől számított 12 hónapig nem fizeti meg és a hátralék megfizetésére történő második felszólításra sem tesz eleget kötelezettségének. A tagsági viszony megszűnéséről külön határozatot kell hozni.

3. A tagsági viszony megszűnik a tag kizárásával. A tag kizárható, ha tevékenységével vagy magatartásával az egyesület céljainak megvalósulását súlyosan vagy rendszeresen veszélyezteti. Kizárásra az elnökség jogosult. A kizárási eljárás megindításáról az érintettet írásban értesíteni kell, részére a védekezés lehetőségét biztosítani kell. Az elnökség határozata ellen fellebbezési joga van, melyet a kézbesítéstől számított 15 napon belül az elnökséghez benyújtott, de a taggyűlésnek címezve kell megindítani.
             A tagsági viszony megszűnik a tag halálával.
Az elnökség a tagsági viszonyt határozatával felfüggeszti:


a. a tag saját kérésére;


b. ha a taggal szemben büntetőeljárás indul;
              c. ha tag tevékenységével vagy magatartásával az egyesület céljainak megvalósulását

komoly mértékben veszélyezteti.

Tagok jogai
1. Az egyesületen belül a tagok egyenlő jogokkal rendelkeznek.

2. A rendes tagok választhatnak és választhatóak az egyesület bármely tisztségére.

3. A tagok – a személyi nyilvántartás kivételével - betekinthetnek az egyesület bármely szervének iratába. 

4. A tagok részt vehetnek az egyesület valamennyi rendezvényén.

5. Feladataik törvényes ellátása során vagy tagsági viszonyuk miatt elszenvedett jogsérelem esetén a tagokat jogvédelem illeti meg.

6. A taggyűlésen szavazati joggal a rendes tagok rendelkeznek.

7. A tag az egyesületet érintő kérdésekben javaslatot tehet, véleményt nyilváníthat, módosítást kezdeményezhet.
Tagok kötelességei
1. A tag köteles megtartani a jogszabályokban, a polgárőrség szabályzataiban, valamint az egyesület egyéb belső szabályzataiban, határozataiban foglaltakat.

2. A tag köteles folyamatosan részt venni az egyesület munkájában a méltányolható eseteket leszámítva.

3. A tag köteles vállalt feladatait teljesíteni.

4. A tag köteles a birtokába került egyesületi vagyontárgyat megóvni és lehetőség szerint gyarapítani.

5. A tag köteles a tudomására jutott információkat bizalmasan kezelni.

6. A tag köteles a szolgálatellátás során elvégzett feladatairól, a tapasztalatokról és szerzett információkról írásos jelentést készíteni és azt az elnökség részére haladéktalanul eljuttatni.

7. A tag köteles a taggyűlés által meghatározott tagsági díjat a taggyűlés által meghatározott határidőig megfizetni.
8. A tag köteles az egyesület tagjához méltó, a polgárőrség szellemiségével megegyező önkéntes jogkövető magatartást tanúsítani.
Pártoló tag
Pártoló tag lehet minden büntetlen előéletű magánszemély, természetes és jogi személy, aki (amely) anyagi hozzájárulásával vagy egyéb tevékenységével elősegíti az egyesület célkitűzéseinek megvalósítását és a taggyűlés vagy az elnökség határozatával annak nyilvánítja.

A pártoló tag tanácskozási és javaslattételi joggal részt vehet az egyesület rendezvényein, ülésein, a tagdíjfizetés alól mentesül. A pártoló tag kötelezettsége az Alapszabály betartása és a vállalt támogatás megfizetése.

A pártoló tagság megszűnhet a pártoló tag saját kérésére, illetve az elnökség vagy a taggyűlés javaslatára, - a pártoló tag értesítése mellett - ha a pártoló tag pártoló magatartása tartósan (1 éven túl) szünetel. A pártoló tagság megszűnéséről határozatot kell hozni.
A pártoló tagság minden olyan esetben megszűnik, amely a rendes tagokra vonatkozik.
Tiszteletbeli tag
Tiszteletbeli tag lehet minden büntetlen előéletű magánszemély, természetes és jogi személy, akit (amelyet) az elnökség vagy a taggyűlés határozatával annak nyilvánít. A tiszteletbeli tag tanácskozási és javaslattételi joggal részt vehet az egyesület rendezvényein, ülésein, a tagdíjfizetés alól mentesül. A tiszteletbeli tagság minden olyan esetben megszűnik, amely a rendes tagokra vonatkozik.
V. Az egyesület gazdálkodása

Az egyesület rendelkezésére álló vagyoni eszközökkel a taggyűlés által jóváhagyott költségvetés szerint gazdálkodik. A költségvetésre az elnökség tesz javaslatot.
1. Az egyesület bevételei:

         1. A tagoktól, az államháztartás alrendszereitől vagy más támogatótól, adományozótól céljaira, vagy működési költségei fedezésére kapott támogatás, illetve adomány.


2. Közhasznú tevékenység folytatásából származó, ahhoz közvetlenül kapcsolódó bevétel.


3. Egyéb, cél szerinti tevékenység folytatásából származó, ahhoz közvetlenül kapcsolódó bevétel.


4. Tagdíj.


5. Egyéb, más jogszabályokban meghatározott bevétel.


6. Vállalkozási tevékenységből származó bevétel.

       2. Az egyesület vagyona:

1. Készpénz (folyószámlán elhelyezett összeg).
2. Ingó és ingatlan vagyon.
Az egyesület gazdálkodó (vállalkozási) tevékenysége nyomán létrejövő nyereség kizárólag az alapszabályban meghatározott célok, feladatok teljesítésére használható fel.

Az egyesületnek a cél szerinti tevékenységéből származó bevételeit és ráfordításait elkülönítetten kell nyilvántartani.

Megszűnés esetén az egyesület tartozásainak kiegyenlítése után fennmaradt vagyonról a taggyűlés dönt.
Az egyesület a mindenkor hatályos pénzügyi-számviteli szabályok rendelkezései szerint gazdálkodik.

Az egyesület költségei:


- a közhasznú tevékenység érdekében felmerült közvetlen költségek (ráfordítások, kiadások)


- az egyéb, cél szerinti tevékenység érdekében felmerült közvetlen költségek (ráfordítások, kiadások)

- a vállalkozási tevékenység érdekében felmerült közvetlen költségek (ráfordítások, kiadások), amelyet bevételarányosan kell megoszatni
Az egyesület tagsága tagsági díjat fizet. A tagsági díj mértékének és a fizetés módjának megállapítása a taggyűlés kizárólagos hatásköre.
VI. Az egyesület megszűnése
Az egyesület megszűnik, ha:


- feloszlását a taggyűlés kétharmados szótöbbséggel kimondja


- a bíróság feloszlatja


- más egyesülettel egyesül
- a bíróság az egyesület megszűnését megállapította


Várdomb, 2013.12.15.


Nagy Viktor – elnök       


Vass Judit – alelnök         Szénási Lajos - titkár


